Ympäristöministeriö

Kirjaamo

Ympäristöministeriön lausuntopyyntö 6.7.2017, dnro YM16/400/2017

ETELÄ-SUOMEN ALUEHALLINTOVIRASTON YMPÄRISTÖLUPAVASTUUALUEEN LAUSUNTO LUONNOKSESTA HALLITUKSEN ESITYKSEKSI LAIKSI YMPÄRISTÖNSUOJELULAIN MUUTTAMISESTA

Ympäristöministeriö pyytää lausuntoa luonnoksesta hallituksen esitykseksi laiksi ympäristönsuojelulain muuttamisesta.

Ehdotetuilla muutoksilla pannaan kansallisesti täytäntöön lakitason sääntelyä edellyttävät keskisuuria polttolaitoksia koskevan direktiivin (MCP-direktiivi, (EU) 2015/2193)) velvoitteet.

**Lausunto**

Etelä-Suomen aluehallintoviraston ympäristöluvat-vastuualue (aluehallintovirasto) esittää lausuntonaan seuraavaa:

Esityksen sisältämät ehdotukset ovat MCP-direktiivin mukaisia ja direktiivin edellyttämät muutokset on sisällytetty esitykseen.

Pykäläkohtaisina huomioina aluehallintovirasto esittää lisäksi seuraavaa:

**106 b §**

Ehdotuksella pantaisiin täytäntöön osa MCP-direktiivin määritelmiä koskevasta 3 artiklasta. Esityksen mukaan energiantuotantoyksikön määritelmä vastaisi direktiivin 3 artiklan kohtaan 5. sisältyvää määritelmää ”polttolaitos”. Ehdotuksessa on määritelty myös puhtaasti kansalliset ”uusi energiantuotantolaitos” ja ”olemassa oleva energiantuotantolaitos”, jotka muodostuvat edellä mainittujen uusien tai olemassa olevien yksiköiden kokonaisuudesta ja niihin liittyvistä toiminnoista.

Olemassa olevan ja uuden energiantuotantolaitoksien määritelmissä on ongelma. Esitetyillä määritelmillä näyttäisi siltä, että olemassa oleva energiantuotantolaitos muuttuisi uudeksi energiantuotantolaitokseksi, kun laitoksella otetaan käyttöön yksikin uusi energiantuotantoyksikkö. Tämä ei liene ollut tarkoitus. Ehdotusta ja sen perusteluja tulisi täydentää siten, että olemassa oleva energiantuotantolaitos voi sisältää sekä olemassa olevia että uusia energiantuotantoyksiköitä. Energiantuotantolaitoksen status tulisi määräytyä vanhimman käytössä olevan energiantuotantoyksikön mukaan.

**Voimaantulosäännös 3 momentti**

Ehdotuksen mukaan lakia sovellettaisiin uusiin energiantuotantolaitoksiin 20 päivästä joulukuuta 2018 alkaen. Aluehallintoviraston käsityksen mukaan voimaantulosta tulisi säätää yksikkökohtaisesti, koska samalla energiantuotantolaitoksella voi olla uusia ja olemassa olevia energiantuotantoyksiköitä. Aluehallintoviraston näkemyksen mukaan olemassa olevien energiantuotantoyksiköiden vaatimusten voimaantuloa ei ole tarpeen nopeuttaa direktiivissä säädetystä.

**106 e §**

Ehdotuksella pantaisiin täytäntöön MCP-direktiivin 6 artiklan (päästöjen raja-arvot) kohtien 11. ja 12. vaatimukset. Kohdan 11. mukaan toimivaltainen viranomainen voi vähärikkisen polttoaineen saatavuushäiriöiden vuoksi myöntää poikkeuksen vain rikkidioksidipäästöjen raja-arvosta. Tämä ei käy selkeästi ilmi ehdotuksesta.

**116 § ja voimaantulosäännös 9 momentti**

Ehdotuksen mukaan eräiden ympäristönsuojelulain liitteen 2 mukaisten toimintojen rekisteröinnille säädettäisiin 60 päivän määräaika. Ehdotuksen mukaan 60 päivän määräaika on kytketty uuden ilmoitusmenettelyn määräaikaan, joka tulee olemaan 90 päivää. Ilmoitusmenettelyä koskevat säädökset ovat vasta valmisteilla eikä ilmoitusmenettelyn määräajasta ole säädetty. Aluehallintovirasto pitää perusteltuna määräajan laskemista siitä, kun ilmoituksen tiedot ovat riittäviä.

**Rekisteröinnin laajentaminen**

Aluehallintoviraston näkemyksen mukaan kiinteitä polttoaineita polttavien energiantuotantoyksiköiden rekisteröintiä tulisi laajentaa. Luvanvaraiseksi tulisi jäädä vain direktiivilaitoskokoluokka. Lainsäädännössä on annettu riittävät määräykset haitallisten ympäristövaikutusten estämiseksi. Aluehallintovirasto esittää, että työ lainsäädännön muuttamiseksi tältä osin aloitettaisiin pikaisesti.

Muilta osin aluehallintovirastolla ei ole lausuttavaa lakiehdotuksesta.

Ympäristölupavastuualueen johtaja Raija Aaltonen

Ympäristölakimies Mikko Poskiparta